Ο μικρός πρίγκιπας

Αντουάν Ντε Σαιντ Εξυπερύ

Ο ΣΥΓΓΡΑΦΕΑΣ

Ο Αντουάν ντε Σαιντ Εξυπερύ (Antoine de Saint Exupery) γεννήθηκε το 1900 στη Λυών της Γαλλίας και θεωρείται ως ένας από τους πιο σημαντικούς γάλλους συγγραφείς.

Η πρώτη δεκαετία του 20ου αιώνα σφραγίζεται από την εφεύρεση του αεροπλάνου, γεγονός που γοητεύει και το μικρό Αντουάν.

Χαρακτηριστική είναι η ενέργειά του να προσθέσει στο ποδήλατό του φτερά από χαρτόνι για να το μετατρέψει σε αεροπλάνο! Σε ηλικία 12 ετών πραγματοποίησε το πρώτο του ταξίδι με αεροπλάνο. Με την πτήση αυτή ο ενθουσιασμός του θα μεγαλώσει και θα μετατραπεί σε πάθος για πτήσεις.

Το 1921 υπηρέτησε τη στρατιωτική του θητεία στην Αεροπορία. Ο σταθμός αυτός της ζωής του ήταν πολύ σημαντικός, αφού εκεί έβαλε στόχο να εκπληρώσει την παιδική του επιθυμία, να γίνει δηλαδή πιλότος.

Σε ηλικία 26 ετών εργάστηκε σε ταχυδρομική αεροπορική εταιρεία εκτελώντας την αεροπορική γραμμή Τουλούζη – Καζαμπλάνκα – Ντακάρ. Με κάθε απογείωση του αεροπλάνου, ο Σαιντ Εξυπερύ νιώθει να αρχίζει μια νέα περιπέτεια στον αέρα βλέποντας τη γη από τόσο ψηλά.

Στα 29 του χρόνια μετατέθηκε στη Νότιο Αμερική για να οργανώσει τις υπερατλαντικές ταχυδρομικές πτήσεις με την Αργεντινή, τη Χιλή, την Παραγουάη και τη Βραζιλία.

Κατά τη διάρκεια του Β΄ Παγκοσμίου Πολέμου προσφέρει τις υπηρεσίες του στη Γαλλική Πολεμική Αεροπορία και με την πτώση της Γαλλίας και καταφεύγει στις ΗΠΑ. Το 1943 κατατάσσεται στις αεροπορικές δυνάμεις των συμμάχων στη Βόρεια Αφρική παρά την κακή κατάσταση της υγείας του και τη μεγάλη του ηλικία.

Αυτή την περίοδο είναι που γράφει το κλασικό βιβλίο «Ο Μικρός Πρίγκιπας».

Ο Σαιντ Εξυπερύ εξαφανίστηκε με το αεροπλάνο του στα ανοικτά της Κορσικής στις 31 Ιουλίου 1944, παραμονή της απελευθέρωσης της Γαλλίας. Βρισκόταν στην ένατη και τελευταία του πολεμική αποστολή. Τα αίτια της πτώσης του αεροπλάνου ήταν άγνωστα μέχρι το 2003 όταν βρέθηκαν τα συντρίμμια του αεροπλάνου του στο βυθό της θάλασσας. Είχε καταρριφθεί από Γερμανικά πυρά.

ΕΙΣΑΓΩΓΙΚΑ ΓΙΑ ΤΗΝ ΚΑΛΥΤΕΡΗ ΚΑΤΑΝΟΗΣΗ ΤΟΥ ΒΙΒΛΙΟΥ

ΠΗΓΕΣ ΕΜΠΝΕΥΣΗΣ

**Αναγκαστική προσγείωση πιλότου**

Πρόκειται για προσωπική εμπειρία του συγγραφέα ο οποίος αναγκάστηκε να προσγειώσει το μικρό του αεροπλάνο στην έρημο της

Λιβύης.

**Αλεπού**

Πρόκειται για την αλεπού της ερήμου που στο μέγεθος είναι πιο

μικρή από τις γάτες.

**Το τριαντάφυλλο στον πλανήτη του Μικρού Πρίγκιπα**

Πολλές φορές έχει παραλληλιστεί το τριαντάφυλλο με τη γυναίκα

του συγγραφέα, την Κονσουέλο.

**Μικρός Πρίγκιπας**

Οι φίλοι του Σαιντ Εξυπερύ τον χαρακτήριζαν ως «Βασιλιά-Ήλιο» εξαιτίας των ολόξανθων μαλλιών του. Αυτό το στοιχείο έχει και ο πρωταγωνιστής του έργου στην εξωτερική του εμφάνιση με τη διαφορά ότι δεν ονομάζεται βασιλιάς, αλλά Πρίγκιπας.

**Πλανήτης Β 612**

Η πτήση που εκτελούσε ο Σαιντ Εξυπερύ από την Αφρική στην Αργεντινή είχε ως κωδικό αριθμό Α 612. Τον τροποποίησε από Α 612 σε Β 612.

**Ηφαίστεια:**

Πηγή έμπνευσης αποτελούν τα πολλά ηφαίστεια που συνάντησε ο συγγραφέας κατά τη διάρκεια των ταξιδιών του στη Νότιο Αμερική στην οροσειρά των Άνδεων τόσο στη Χιλή όσο και στην Αργεντινή.

**Έρημος**

Η έρημος συνδέεται με τη ζωή του συγγραφέα. Προσθέτει στην έρημο και τα βουνά για να μοιάζει το τοπίο με τα βουνά της Νότιας Αμερικής και ιδιαίτερα της οροσειράς των Άνδεων πάνω από την οποία έτυχε πολλές φορές να δει από ψηλά μέσα από το αεροπλάνο του.

ΥΓ. Το βιβλίο του Μικρού Πρίγκιπα το διδάσκονται στην Α΄ Γυμνασίου της Κύπρου.